
 4.6.2021
 BG
 Официален вестник на Европейския съюз
 L 197/7
 РЕГЛАМЕНТ ЗА ИЗПЪЛНЕНИЕ (ЕС) 2021/897 НА КОМИСИЯТА
 от 4 март 2021 година
 за определяне на технически стандарти за изпълнение за прилагането на Регламент (ЕС) 2019/1238 на Европейския парламент и на Съвета по отношение на формàта на надзорната отчетност пред компетентните органи и сътрудничеството и обмена на информация между компетентните органи и с Европейския орган за застраховане и професионално пенсионно осигуряване
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2019/1238 на Европейския парламент и на Съвета от 20 юни 2019 г. относно паневропейски персонален пенсионен продукт (ПЕПП) (1), и по-специално член 40, параграф 9, четвърта алинея и член 66, параграф 5, трета алинея от него,
 като има предвид, че:
 (1)
 В Регламент (ЕС) 2019/1238 се определят единни правила относно регистрацията, създаването, дистрибуцията и надзора на персонални пенсионни продукти, които са предмет на дистрибуция в Съюза с обозначението паневропейски персонални пенсионни продукти (ПЕПП).
 (2)
 Подходящото равнище на подробност на информацията е от решаващо значение за прилагането на ориентиран към риска процес на надзорен преглед и надзор на равнище продукт. Образците за предоставяне на информация в съответствие с Делегиран регламент 2021/896 на Комисията (2), следва да осигуряват визуално представяне на тази информация и да отразяват равнището на нейната подробност.
 (3)
 За да се насърчи сближаването в областта на надзора, информацията, която трябва да се докладва на компетентните органи в съответствие с член 40 от Регламент (ЕС) 2019/1238, следва да се предоставя посредством образци.
 (4)
 Рамката за сътрудничество и обмен на информация между ЕОЗППО и компетентните органи на държавите членки по произход и на приемащите държави членки следва да улесни ефективността на изпълнението на съответните им задачи и задължения и да осигури последователен и ефективен надзор. По-специално е необходимо да се уточнят методите, средствата и други подробности, свързани с обмена на информация, включително обхватът и третирането на информацията, която ще се обменя.
 (5)
 С цел да се осигури ефективен и ефикасен надзор, при обмена на информация и при сътрудничеството между компетентните органи следва да се вземат предвид естеството, мащабът и сложността на продукта, както и наличността и видът на информацията и най-актуалните и съществени сведения. За да се осигури ефективно и навременно сътрудничество и обмен на информация, е необходимо да се установят стандартизирани процедури и образци.
 (6)
 Компетентните органи и ЕОЗППО следва да използват стандартизираните процедури и образци също и при предаването на информация на доброволни начала, когато преценят, че информацията, която притежават, може да бъде полезна на друг компетентен орган или на Европейския орган за ценни книжа и пазари и Европейския банков орган.
 (7)
 За да могат компетентните органи ефективно да наблюдават доставчиците и дистрибуторите на ПЕПП, е необходимо редовно да обменят информация относно предлаганите на пазара ПЕПП, като например съответните ключови информационни документи, информация за трансграничните дейности, както и информация относно санкциите и специфичните характеристики на поведението.
 (8)
 За да се осигури гладкото и своевременно прилагане на изискванията за уведомяване в случай на административни санкции и други мерки, компетентните